斑石枕聯句
作者：黄庶
朝代：宋

paragraphs: 斸得西山骨，磨礱露斑駁。
凝結一何怪，形模萬難學。
直疑彩雲根，又訝紫珉璞。
中瘦皺蛟腹，外文灼龜殻。
冷剖清泉肝，𥡥搘老鰲脚。
堅方君子性，清純聖人樸。
有氣當補天，無瑕應並瑴。
定漬盤古苔，想漏神農藥。
堪作夢寐寶，尤是炎蒸託。
眠月病頭愈，橫風酲肺濯。
珊瑚侈可唾，陶甄脆堪撲。
夜深魘鬼驚，晝冷詩魔愕。
首愜無俗夢，心清去煩惡。
蘄簟方敢友，蜀筇良可攫。
何必檄愈風，何必文驅瘧。
質任兒女嗤，頑宜僮僕謔。
枕流固迂誕，籍糟徒落魄。
潤生審將雨，輝發疑有玨。
髑髏莊生狂，虎魄宋武薄。
欲鑱中郎銘，文章體猶弱。
欲秘淮南書，神仙志非樂。
我疑混沌礦，誰與礱竅鑿。
可作甘寢輿，華胥詣冥寞。
子道足施爲，我拙困嬰縛。
已謀其巾履，行當老蒿藿。
子其乞我歸，終焉卧雲壑。
嗜好我已癖，須求子雖慤。
氈舊王固惜，瓢陋顔不博。
異時一經子，便當千金橐。
客退獨摩拂，卧送山月落。